作者:洪諮夔
標題:沁園春
內容:歸去來兮，杜宇聲聲，道不如歸。正新煙百五，雨留酒病，落紅一尺，風妒花期。睡起綠窗，銷殘香篆，手板搘頤還倒持。無人解，自追遊仙夢，作送春詩。風流不似年時。把別墅江山供弈棋。空一川芳草，半池晴絮，歌翻長恨，賦續懷離。桃葉渡頭，沈香亭北，往事悠悠難重思。徘徊處，看鳴鳩喚婦，乳燕將兒。